पंकज शर्मा — दो हज़ार सोलह आज चला जाएगा। कल सुबह का सूरज अपने साथ दो हज़ार सत्रह लेकर आएगा। राज-काज में अपने प्रधानमंत्री नरेंद्र दामोदर दास मोदी का खिलंदड़ापन हम यू तो पिछले ढाई बरस टुकुर-टुकुर देख रहे हैं, लेकिन इस साल के आख़िरी पचास दिन उन्होंने अपने मुल्क़ के बाशिंदों को एक कतार में बैठा कर, उनके साथ जो खो-खो खेली, उसे याद कर लोग आने वाले कई साल तक सिहरते रहेंगे। इसलिए विदा होते साल के फिर कभी न आने की दुआ करते हुए मैं नए साल में भगवान से सबको सन्मति देने की कामना करता हूं। सबको यानी सबको–आत्ममुग्ध राजा को, ताता थैया कर रहे दरबारियों को, जी-हुज़ूरी की नियति से बंधे कारकूनों को और हर हाल में फूल बरसाने को अभिशप्त प्रजा को।